Tore O. Sandvik

Tore Onshuus Sandvik (født 1969) er en norsk politiker (Ap) fra Trondheim. Han var fylkesordfører i Sør-Trøndelag fra 2003 til sammenslåingen av Trøndelagsfylkene i 2018, deretter fylkesordfører i Trøndelag frem til 2023.

Biografi 
Sandvik er oppvokst på Kolstad i Trondheim. Han gikk Heimdal videregående skole og studerte ved NTNU.

Sandvik meldte seg inn i AUF i 1987, og ble valgt til leder i AUF i Sør-Trøndelag i 1990. Han var blant EU-motstanderne i Arbeiderpartiet og kom til å stå Trond Giske nært. Sandvik var ungdomssekretær i LO i Sør-Trøndelag fra 1995 til 2000 og visepresident i ungdomsorganisasjonen til Den europeiske faglige samorganisasjon.

Sandvik var statssekretær i Nærings- og handelsdepartementet under den første Stoltenberg-regjeringen fra 2000 til 2001. Han hadde et særlig ansvar for IT-politikken.

Han var strategidirektør i IT-selskapet Extend AS i Trondheim fra 2002 til 2003.

Han var medlem av Sør-Trøndelag fylkesting og fylkesutvalg fra 1999 og fylkesordfører fra 2003. Han var allerede den gangen tilhenger av å slå sammen Sør- og Nord-Trøndelag og Nordmøre til én administrativ enhet.

Som fylkesordfører var Sandvik særlig opptatt av regional næringspolitikk, og var blant initiativtagerne til et næringspolitisk regionssamarbeid med Kina og det bedriftsrettede programmet «Innflagging Trøndelag». Han har også arbeidet med å styrke samarbeidet mellom myndighetene og NTNU, SINTEF og næringsliv i Trøndelag.

I 2004 utgav Sandvik boken Et nytt nei sammen med partifellene Wegard Harsvik, Jo Stein Moen og Anne Marit Bjørnflaten.

Referanser

Eksterne lenker 
 
 
 

Fylkesordførere i Trøndelag
Fylkesordførere i Sør-Trøndelag
Fylkesordførere fra Ap
Statssekretærer fra Ap
Alumni fra NTNU
Norske fagforeningspersoner
Tillitsvalgte i AUF
Personer fra Trondheim kommune